Sfânta Împărăteasă Irina

Irina era originară din Atena (de unde și supranumele de *Ateniana*) și a fost adusă la [Constantinopol](https://ro.orthodoxwiki.org/Constantinopol) de către împăratul [Constantin al V-lea](https://ro.orthodoxwiki.org/Constantin_al_V-lea) *Copronimul*, care căuta o soție potrivită pentru fiul și moștenitorul său [Leon al IV-lea](https://ro.orthodoxwiki.org/Leon_al_IV-lea) *Khazarul*. După căsătoria cu Leon, Irina a născut un moștenitor (în 771), viitorul împărat [Constantin al VI-lea](https://ro.orthodoxwiki.org/index.php?title=Constantin_al_VI-lea&action=edit&redlink=1).

În anul 780, când Leon al IV-lea a murit, Irina a devenit regentă în numele fiului ei și a fost nevoită să lupte împotriva fratelui lui Leon, Nechifor, pretendent la tron.

Ca împărăteasă regentă, Irina a încercat să întărească relațiile [Bizanțului](https://ro.orthodoxwiki.org/Bizan%C8%9B) cu francii (a căror hegemonie în apusul Europei era de necontestat), precum și cu papalitatea, căsătorindu-și fiul cu Rotrude, fiica lui Carol cel Mare.

În anul 782, Irina i-a alungat pe slavii care invadaseră Grecia și Macedonia, dar în același an ea a trebuit să accepte termenii dictați de califii Abbasizi pentru a păstra pacea cu arabii, care înaintaseră până la Bosfor, în imediata apropiere a capitalei imperiale; același lucru s-a întâmplat și mai târziu, în anul 798. În 790, trupele armene s-au revoltat împotriva Irinei, pentru că se declarase împărăteasă, însă titlul i-a fost confirmat în 792. În 797, partizanii Irinei l-au detronat pe Constantin, declarând-o pe Irina unică împărăteasă. [Papa](https://ro.orthodoxwiki.org/Pap%C4%83) Leon III, neconfirmând-o pe Irina ca împărăteasă, l-a încoronat la Roma pe regele francilor, Carol cel Mare (Charlemagne), ca împărat roman ([25 decembrie](https://ro.orthodoxwiki.org/25_decembrie) 800); a fost momentul în care au apărut două imperii creștine: *Imperiul Roman de Răsărit* ([Bizanțul](https://ro.orthodoxwiki.org/Bizan%C8%9B)) și *Sfântul Imperiu Roman*.

Era o apărătoare neînfricată a icoanelor - o problemă nerezolvată pentru că guvernul, Biserica şi armata erau dominate de iconoclaştii care au fost numiţi în funcţii de Constantin al V-lea. Irina s-a folosit de dejucarea unei lovituri de stat pentru a epura armata, forţându-i pe liderii ei cei mai importanţi să se călugărească împotriva voinţei lor.

De numele Sfintei Împărătese Irina este legată convocarea celui de-al VII-lea Sinod Ecumenic, în 787, la Niceea. Această mare biruinţă a Bisericii se datorează în mare parte iscusinţei politice şi felului în care împărăteasa a reuşit să rânduiască toate aspectele prealabile desfăşurării lucrărilor sinodale. Prima măsură importantă a fost numirea unui patriarh iconodul pe scaunul de Constantinopol, în persoana lui Tarasie. În al doilea rând, cunoscând foarte bine că armata era încă înţesată de elemente iconoclaste, sfânta împărăteasă a trimis mai multe detaşamente să lupte împotriva musulmanilor. După o primă propunere de întrunire a sinodului la Constantinopol, a fost ales în cele din urmă ca loc de desfăşurare a lucrărilor tot Niceea (în fapt, pentru a doua oară în istoria Sinoadelor Ecumenice). Cu acceptarea unanimă a argumentelor dogmatice aduse de Sfântul Ioan Damaschinul, sinodalii au desăvârşit învăţătura dogmatică a Bisericii cu privire la cultul sfintelor icoane.

Biruinţa sfintelor icoane la Sinodul al VII-lea Ecumenic de la Niceea a adus lămuriri clare cu privire la cinstirea şi locul acestora în Biserică. S-a arătat lămurit că „Logosul Tatălui cel necuprins, din tine, Născătoare de Dumnezeu, S-a cuprins întrupându-Se; şi chipul cel întinat, la chipul cel dintâi întorcându-l, cu dumnezeiască podoabă l-a amestecat. Deci, mărturisind mântuirea, îl închipuim cu fapta şi cu cuvântul”. Pornind de aici, Sfinţii Părinţi şi apologeţii Bisericii au arătat, de asemenea, că „icoana se bazează tocmai pe faptul că Dum­nezeul-Om, Iisus Hristos, a avut o mamă care poate fi reprezentată”. Cu toţii au conchis prin faptul că Dumnezeu-Tatăl, fiind de neînchipuit şi de nevăzut, nu poate fi reprezentat: „De ce nu Îl descoperim pe Tatăl Domnului nostru Iisus Hristos? Pentru că nu L-am văzut... Dacă L-am fi văzut şi L-am fi cunoscut ca pe Fiul Său, am încerca să-L descriem şi să-L înfăţişăm şi pe El (pe Tatăl)” (Documentele Sinodului al VII-lea Ecumenic, Doc. 4).

Sfânta împărăteasă a fost detronată în anul 790 de armată, pe tron fiind aşezat fiul ei, Constantin al VI-lea. A revenit însă doi ani mai târziu şi a rămas la conducerea Imperiului Bizantin. În anul 802, Nichifor I a exilat-o pe insula Lesbos, unde a trecut la cele veşnice în ziua de 9 august 803.

**Pr. Ursache Mihai**